VENDIM
Nr. 207, datë 21.7.2026

MBI DHËNIEN E AUTORIZIMIT NGA ERE PËR NDRYSHIMIN E ORTAKUT QË KONTROLLON INTERESAT E SHOQËRISË “DIEZELA” SHPK

Në mbështetje të nenit 16, të ligjit nr. 59/2026, “Për sektorin e energjisë elektrike”; të neneve 5, 7, 9, pika 4 dhe 5, dhe nenit 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 21.7.2026, mbasi shqyrtoi relacionin me nr. 1799/3 prot., datë 16.7.2026, të Drejtorisë së Licencimit, Autorizimeve dhe Garancive të Origjinës, “Mbi kërkesën e shoqërisë ‘Diezela’ sh.p.k. për dhënien e autorizimit nga ERE për ndryshimin e ortakut që kontrollon interesat e të licencuarit”,
konstatoi se:
Për qëllime të shqyrtimit të kërkesës për dhënien e autorizimit për shoqërinë “Diezela’” sh.p.k., është ndjekur procedura dhe është analizuar dokumentacioni si vijon:
1. Kërkesa për marrjen e autorizimit
- Shoqëria “Diezela’” sh.p.k. është licencuar me vendimin e Bordit të ERE-s nr. 16, datë 23.1.2020, i ndryshuar, në veprimtarinë e prodhimit të energjisë elektrike nga HEC “Ljusa” me kapacitet të instaluar 1.98 Mw, me vendndodhje në Përroin e Zallit të Madh, degë e përroit të Lusës, Bashkia Mat, qarku Dibër.
- Me shkresën nr. 1799 prot., datë 5.6.2026 shoqëria ka depozituar kërkesën dhe dokumentacionin për marrjen e autorizimit të ERE-s për ndryshimin e ortakut që kontrollon interesat e të licencuarit, specifikisht nga z. K. M. (me 100% të kapitalit) tek z. L. M. (55% të kapitalit), i cili bëhet ortaku kryesor i saj dhe z. C. Q. (45% të kapitalit).
2. Shqyrtimi i kërkesës dhe kërkesa për dokumentacion plotësues
- ERE, me shkresën nr. 1799/1 port., datë 18.6.2026 i ka kërkuar shoqërisë të përcjellë dokumentacionin/informacionin e pa plotësuar për këtë aplikim. 
- Shoqëria, me shkresën nr. 1799/2 prot., datë 2.7.2026, depozitoi sa kërkuar.
3. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Diezela’” sh.p.k., rezulton se është dorëzuar dokumentacioni, në përputhje me kërkesat e parashikuara në nenet 5 dhe 7, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:
- Neni 5, pika 2 – Kërkesa dhe dokumentet shoqëruese janë nënshkruar nga administratori i shoqërisë.
Plotësimi i kërkesave të nenit 5:
- Neni 5, pika 4 – Dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike.
- Neni 5, pika 5 – Shoqëria ka bërë me dije se kërkon që të mos jenë të hapura për publikun dokumentet si vijon: kontrata e huas më datë 15.12.2025, deklarata noteriale e z. K. M., deklarata noteriale të z. L. M. dhe z. C. Q., të dhëna financiare mbi ortakët, vërtetim i gjendjes gjyqësore për z. L. M. dhe z. C. Q., si dhe përveç tyre kërkohet të mos jenë të hapura për publikun dhe çdo dokument tjetër që ka natyrë sensitive.
Pavarësisht kërkesës së shoqërisë, ERE në zbatim të “Rregullores për mbrojtjen e informacionit konfidencial”, miratuar me vendimin e Bordit të ERE-s nr. 65, datë 26.3.2018, ligjit nr. 124/2024, “Për mbrojtjen e të dhënave personale” si dhe ligjit nr. 119/2014, “Për të drejtën e informimit”, ka kryer shqyrtimin e dokumentacionit për të identifikuar konkretisht dokumentacionin apo pjesë të dokumentacionit i cili trajtohet konform ligjit dhe akteve nën ligjore sa më lart referuar. 
Nga analizimi i dokumentacionit të depozituar, do të trajtohet si konfidencial, si vijon:
- Shkresat e shoqërisë “Diezela’” sh.p.k., të datave 5.6.2026 dhe 2.7.2026, me lëndë “Kërkesë për dhënien e autorizimit për ndryshimin e ortakut që kontrollon interesat e të licencuarit” dhe “Dërgohet informacion plotësues në vijim të aplikimit për ndryshim ortaku të shoqërisë” (këto dokumente do të konsiderohen si konfidenciale, duke qenë se përmbajnë të dhëna personale të administratorit të shoqërisë, si dhe informacione të aktivitetit tregtar të vetë shoqërisë);
- “Kontratë huaje e zakonshme” me nr. 7426 rep., nr. 2685 kol., datë 15.12.2025 (ky dokument do të konsiderohet si konfidencial për arsye së përmban të dhëna me natyrë ekonomike/kontraktuale që mund të dëmtojnë interesat e subjektit/palëve të treta nëse publikohen si dhe informacione të aktivitetit tregtar të shoqërisë)
- Vërtetim i gjendjes gjyqësore për ortakët z. Qato dhe z. Mavriqi (këto dokumente do të konsiderohet si konfidencial, duke qenë se përmbajnë të dhëna identifikuese të tilla si emër, mbiemër, atësinë, datëlindjen, vendlindje dhe nr. personal).
Nga ana tjetër, do të konsiderohet dhe trajtohet si jokonfidencial, për arsye se janë dokumente të aksesueshme pranë institucioneve publike kompetente, dokumentacioni si vijon:
- Ekstrakti i thjeshtë/historik i regjistrit tregtar të shoqërisë “Diezela’” sh.p.k.;
- Ekstrakti i thjeshtë/historik i regjistrit tregtar të shoqërisë “Brianza Dent” sh.p.k.;
- Ekstrakti i thjeshtë/historik i regjistrit tregtar të shoqërisë “Vokopola Energji” sh.p.k.;
- Ekstrakti i thjeshtë/historik i regjistrit tregtar të shoqërisë “Geri-01” sh.p.k.;
- Ekstrakti i regjistrit tregtar i subjektit “Luan Mavriqi” person fizik;
(Ekstraktet e regjistrit tregtar të shoqërive e subjekteve të sipërcituara, do të konsiderohen si jokonfidenciale, në rrethanat që janë të publikuara dhe të aksesueshme pranë institucioneve publike kompetente, në rastin konkret QKB);
- Pasqyrat financiare të viteve 24–25 të shoqërisë “Brianza Dent” sh.p.k.;
- Pasqyrat financiare të viteve 24–25 të shoqërisë “Vokopola Energji” sh.p.k.;
- Pasqyrat financiare të viteve 24–25 të shoqërisë “Geri-01” shpk;
- Pasqyrat financiare të viteve 24–25 të subjektit “Luan Mavriqi” person fizik;
(Pasqyrat financiare të shoqërive e subjekteve të sipërcituara, do të konsiderohen si jokonfidenciale, në rrethanat që janë të publikuara dhe të aksesueshme pranë institucioneve publike kompetente, në rastin konkret QKB);
- “Kontratën për transferimin e pronësisë së kuotave” me nr. 2957 rep, nr. 1289 kol., datë 11.5.2026 (ky dokument do të konsiderohet jokonfidencial, në rrethanat që është i publikuar dhe i aksesueshëm pranë institucioneve publike kompetente, në rastin konkret QKB).
- Vendimi i ortakut të vetëm të shoqërisë “Diezela’” sh.p.k., datë 11.5.2026 (ky dokument do të konsiderohet jokonfidencial, pasi konsiderohet si një akt me karakter deklarativ, që lidhet me organizimin dhe vendimmarrjen e shoqërisë dhe janë dokumente që depozitohen pranë QKB-së).
- Deklarata noteriale e z. Kujtim Mersinaj nr. rep. 554, kol. 214 dhe deklarata noteriale të z. L. M. dhe z. C. Q., me nr. rep. 3206, kol. 1392, datë 18.5.2026 (këto dokumente përbëjnë akte të brendshme deklarative, që lidhen me organizimin dhe vendimmarrjen e shoqërisë. Ato nuk përmbajnë në vetvete sekret tregtar apo informacion financiar të ndjeshëm, ndaj konsiderohen dokumente me natyrë jokonfidenciale, por me redaktim selektiv të elementeve që kanë të dhëna financiare dhe personale).
- Shkresa e MIE-s nr. 4603/1 prot., datë 4.6.2026, me lëndë: “Miratohet transferimi i kuotave të kapitalit të mbajtësit të miratimit” (ky dokument do të konsiderohet si jokonfidencial, duke qenë se nuk përmban të dhëna personale apo të aktivitetit tregtar që mund të dëmtojnë shoqërinë në rast publikimi).
4. Plotësimi i kërkesës sipas nenit 7:
- Pika 1 – Janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet mbi ndryshimin e ortakut/aksionarit që kontrollon interesat e të licencuarit, efektin e pritshëm pas miratimit të transferimit dhe ndikimin e transferimit në ushtrimin e aktivitetit të licencuar, një përshkrim të kandidatit të propozuar, informacion mbi kontributin financiar që do të japë;
- Pika 2 – Janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror si më poshtë vijon: 
- germa “a” – Ekstrakti historik i regjistrit tregtar;
- germa “c” – Vendimi i organeve drejtuese: është depozituar vendimi i Asamblesë së Ortakut të Vetëm të shoqërisë “Diezela’” sh.p.k., datë 11.5.2026, nëpërmjet të cilit është miratuar transferimi i kuotës;
- germa “d” – Marrëveshjet paraprake përkatëse:
- “Kontratë për transferimin e pronësisë së kuotave” me nr. 2957 rep., nr. 1289 kol., datë 11.5.2026, nënshkruar midis palëve, me anë të së cilës është dakordësuar transferimi i kuotave nga z. K. M. tek ortakët z. L. M. (55% të kapitalit) dhe z. C. Q. (45% të kapitalit).
- Pika 3 – Shoqëria ka shlyer të gjitha detyrimet financiare ndaj ERE-s.
5. Kushtet e vendosura për dhënien e autorizimit
- Dhënia e autorizimit nga ERE për ndryshimin e ortakut që kontrollon interesat e shoqërisë “Diezela’” sh.p.k., nuk e përjashton këtë të fundit nga detyrimi për të marrë autorizimet/miratimet e nevojshme nga palë të treta, në rast se kërkohet prej tyre.
Për gjithë sa më sipër, Bordi i ERE-s

VENDOSI:

1. Dhënien e autorizimit nga ERE për ndryshimin e ortakut kryesor që kontrollon interesat e shoqërisë “Diezela’” sh.p.k., sipas strukturës së kërkuar, nga z. K. M. (me 100% të kuotave të kapitalit), tek z. L. M. (me 55% të kuotave të kapitalit) dhe z. C. Q. (me 45% të kuotave të kapitalit), ku z. L. M. bëhet ortaku kryesor që kontrollon interesat e shoqërisë “Diezela’” shpk (sipas kontratës për transferimin e pronësisë së kuotave, datë 11.5.2026).
2. Dhënia e autorizimit nga ERE për ndryshimin e ortakut që kontrollon interesat e shoqërisë “Diezela’” sh.p.k. nuk e çliron këtë të fundit nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.
3. Ky vendim është objekt rishikimi nga ERE, në rast të depozitimit të dokumentacionit të ndryshëm nga ai që i ka shërbyer kësaj vendimmarrje.
4. Drejtoria e Licencimit, Autorizimeve dhe Garancive të Origjinës të njoftojë shoqërinë “Diezela’” sh.p.k. për vendimin e Bordit të ERE-s.
Ky vendim hyn në fuqi menjëherë.
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

NË MUNGESË DHE ME AUTORIZIM
ANËTAR I BORDIT
Petraq Lika

